Република Србија

Општина Љубовија

Општинска управа-Одсек за инспекцијске послове-комунални инспектор

Број: 355- /23-04

21.03.2023.год.

Љубовија

 **Општина Љубовија**

 **Општинска управа општине Љубовија**

На основу члана 44. Закона о инспекцијском надзору („Службени гласник РС“, број 36/2015, 44/2018-др.закон и 95/2018) комунални инспектор Општинске управе општине Љубовија доноси

**ИЗВЕШТАЈ О РАДУ ЗА 2022.ГОДИНУ СА ПОКАЗАТЕЉИМА ДЕЛОТВОРНОСТИ ИНСПЕКЦИЈСКОГ НАДЗОРА ОПШТИНСКОГ КОМУНАЛНОГ ИНСПЕКТОРА**

**Надлежност општинског комуналног инспектора**

Комунални инспектор Општинске управе општине Љубовија обавља послове инспекцијског надзора над применом Закона и Одлука које се односе на комуналне делатности у погледу начина коришћења и давања комуналних услуга, уређења и одржавања комуналних објеката и јавних површина, а све у циљу успостављања комуналног реда.

У вршењу надзора, Комунални инспектор је овлашћен да контролише: стање комуналних објеката и да ли комунална предузећа пружају комуналне услуге у складу са утврђеним условима у областима: одржавање улица, тргова, коловоза; одржавање уређења и чишћење површина јавне намене; уређење зелених површина, коришћење и одржавање објеката за снабдевање града водом за пиће; одвођење и пречишћавање отпадних вода; одвођење атмосферских вода са површина јавне намене; одржавање шахти и хидраната; испуштање отпадних вода; одржавање и експлоатација градске канализације; функционисање јавне расвете; одржавање споменика; одржавање и уређење гробља; уређење и одржавање пијаца; и др.

-1-

 У вршењу инспекцијског надзора комунални инспектор је овлашћен да:

 - нареди уклањање ствари и других предмета са јавних површина ако су они ту остављени противно прописима; нареди извршавање утврђених обавеза и предузимање мера за отклањање недостатака (заузећа површина јавне намене; продаја ван пијачног простора и одобрених локација; чишћење снега и леда са јавних површина; паркирање возила на јавним паркинзима и зеленим површинама; раскопавање јавних површина и враћање у првобитно стање); врши надзор и предузима и друге мере утврђене прописима Општине крупањ (придржавање радног времена у занатским и трговинским објектима; држање и заштита домаћих животиња) и у другим областима које су регулисане прописима.

**Прописи из надлежности комуналне инспекције**

**ЗАКОНИ**

 **1.** Закон о општем управном поступку ( „Сл.гласник.РС“ ), бр. 18/2016)

 **2.** Закон о инспекцијском надзору („Сл.гласник.РС“ бр. 36/2015)

 **3.** Закон о комуналним делатностима („Сл.гласник.РС“, бр. 88/2011, 104/2016)

 **4 .** Закон о прекршајима („Сл.гласник.РС“, бр. 65/2013, 13/2016 и 98/96)

 **5.** Закон о становању и одржавању стамбених зграда („Сл.гласник.РС“ бр. 104/2016)

 **6.** Закон о трговини („Сл.гласник.РС“ бр. 53/2010 и 10/2013)

 **7.** Закон о оглашавању („Сл.гласник РС“, бр. 6/2016)

**ОДЛУКЕ СКУПШТИНЕ ОПШТИНЕ ЉУБОВИЈА**

**1.** Одлука о комуналном уређењу („Сл. лист општине Љубовија“ број 09/2015)

**2.** Одлука о водоводу и канализацији („Сл. лист општине Љубовија“ број 07/2021)

**3.** Одлука о пијаци („Општински сл.гласник“ бр. 02/2003)

**4.** Одлука о радном времену у трговинским, занатским и угоститељским објектима и објектима забавног карактера на територији општине Љубовија („Сл.лист општине Љубовија“ број 03/2009)

**5.** Одлука о уређивању и одржавању гробља и сахрањивању („Сл. лист општине Љубовија“ број 29/2020)

**6**. Одлука о јавној расвети на територији општине Љубовија („Сл.лист општине Љубовија“, број 09/2022)

-2-

**7.** Одлука о боравишној такси на територији општине Љубовија („Сл. лист општине Љубовија“ број 08/2009)

**8.** Одлука о накнадама за коришћење јавних површина за територију општине Љубовија („Сл. Лист општине Љубовија¸“ број 03/2019)

**9.** Одлука о начину и условима држања домаћих животиња на територији општине Љубовија („Сл. лист општине Љубовија¸“ бр. 01/2008)

**10.** Одлука о обављању делатности зоохигијене на територији општине Љубовија („Сл. лист општине Љубовија“ бр. 09/2022)

**11.** Одлука о постављању привремених објеката („Службени лист општине Љубовија“ бр. 01/2011)

**12.** Одлука о општем кућном реду у стамбеним и стамбено-пословним зградама на територији општине Љубовија (Општински сл.гласник“ бр.11/92)

Одлуке над чијим спровођењем надзор врши комунални инспектор, односе се на одржавање и заштиту комуналних објеката, одржавање, уређење и чистоћу улица, тргова и других јавних површина, контролу одржавања и пружања услуга на зеленој пијаци, контролу радног времена у трговинским, занатским и угоститељским објектима, контролу одржавања и уређења градског гробља, контролу боравишне таксе, конролу и надзор у функционисању водоводне и градске каналазационе мреже, контролу начина и услова држања домаћих животиња, као и друге послове у вези комуналне делатности.

Комунални инспектор, као првостепени орган, поступа и решава по захтеву странака и по службеној дужности, а за решавање по жалбама на решења комуналног инспектора надлежно је Општинско веће општине Љубовија.

 У наведеном извештајном периоду , а у вези са надзором над применом **Одлуке о комуналном уређењу**, решења су се односила на:

- чишћења јавних површина, изношење смећа, уклањање дивљих депонија, прање контејнера, уређивање зелених површина и орезивање дрвореда, уклањање разних плаката са места која нису одређена за ту сврху, уклањање хаварисаних возила остављених на јавним површинама, као и решења о уклањању огревног дрвета и грађевинског материјала са истих и др.

-чишћења снега и леда испред пословних објеката и других јавних површина, уклањање шљаке са места која нису одређена у ту сврху, довођење јавних површина у првобитно стање након раскопавања;

-поправке и реконструкције водоводне и канализационе мреже, крпљење ударних рупа на коловозу на градским улицама, и сл.

‘ -поправке шахти, чишћење канала за одвођење атмосфеских вода и поправку решетки за задржавање крупнијх механичких нечистоћа и предмета, како на би долазило до кварова на канализационој мрежи,јер се атмосферске воде директно уливају у исту.

- заузеће јавних површина уз сагласност и одобрење надлежног органа , који прописује услове под којима се исто може извршити.

-3-

Комунални инспектор вршио је надзор над применом **Одлуке о радном времену у трговинским, занатским и угоститељским објектима на територији општине Љубовија** и том `приликом извршено је више контрола у угоститељским објектима. Поднесене су 4 прекршајне пријаве против власника угоститељских објеката због кршења прописаног радног времена

Приликом редовних и ванредних инспекцијских прегледа на пијаци, у складу са одредбама **Одлуке о пијаци** контролисано је стање комуналне инфраструктуре, уређености и чистоће пијаце као јавне површине , постојање истакнутог пијачног реда и поштовање истог и др.

 На основу **Одлуке о сахрањивању и гробљима** вршене су контроле , доношена су и извршавана решења која су се односила на уређење и одржавање гробља.

Спроводећи **Одлуку о водоводу и канализацији** комунални инспектор је у току извештајног периода доносио решења и спроводио извршења истих.Решењима су налагане мере отклањања недостатака на поклопацима шахти водоводне мреже , као и отклањање кварова на деловима мреже градског водовода у следећим улицама: Војводе Мишића, Дринска , Светосавска, Карађорђева, Радничка ,на Старој Љубовији и Врхпољу.

Такође, комунални инспектор је доносио решења која су се односила на отклањање кварова на канализационој мрежи, прикључења и потребних интервенција на истој.

На основу **Одлуке о држању животиња на територији општине Љубовија**, примењујући одредбе исте, комуинални инспектор је доносио решења и спроводио извршења у вези забране држања домаћих животиња у првој зони Љубовије, као и решења која су се односила на налагање и обавезу поштовања услова и начина држања домаћих животиња у другој зони Љубовије.

Радећи по **Закону о становању** **и одржавању зграда** комунални инспектор је вршио примопредају станова у власништву Општине Љубовија , поступао по захтевима странака и водио поступак регистрације стамбених заједница на територији општине Љубовија.

Против првостепених решења комуналне инспекције Општинске управе општине Љубовија у извештајном периоду изјављене су **3 жалбе** другостепеном органу.Другостепени орган је све 3 жалбе **одбио** као неосноване и **потврдио првостепено решење.**

**Извршиоци и организација**

 Послове инспекцијског надзора у извештајном периоду обављао је 1 (један) комунални инспектор.

 Комунални инспектор спроводи инспекцијски надзор на целој територији Општине Љубовија.

-4-

**Општи показатељи**

 Комунални инспектор је наведеном периоду обављао и друге послове по налогу начелника Општинске управе општине Љубовија .

Укупан број предмета у извештајном периоду је 270.Од тога је 154 по службеној дужности, 113 су по захтеву странака и 3 су вануправни поступци.

 Комунални инспектор је у току рада развијао интезивну сарадњу са представницима јавних предузећа и установа кроз организовање састанака, и кроз свакодневне телефонске разговоре са руководећим људима из јавних предузећа, а све у циљу решавања актуелне проблематике и пружања услуга грађанима на законски и задовољавајући начин.

 Током 2022.године комунални инспектор је слао месечне извештаје Мачванском управном округу у вези нелегалне продаје дувана на јавним површинама.

У складу са одредбама Закона о инспекцијском надзору, комунални инспектор је донео и објавио План инспекцијског надзора за 2022. годину на интернет страници Општине Љубовија.

 **Показатељи делотворности**

**1.Превентивно деловање и обавештавање јавности**

 Једно од средстава остварења циља инспекцијског надзора представља и превентивно деловање што подразумева тачно и правовремено информисање грађана, пружање стручне и саветодавне подршке и помоћи физичким лицима, предузетницима и правним лицима, објављивање важећих прописа, покретање иницијатива, упућивање дописа са препорукама. Комунални инспектор је у остварењу наведеног, поред већ објављених контролних листи, објавио и прописе по којима поступа, чиме су исти учињени доступним јавности.

 Такође, путем локалних медија, а у циљу одржавања комуналног реда , упућивана су обавештења субјектима о обавези уклањања снега и леда, чистоће, прања улица , затварања улица, зоохигијене и других обавеза које проистичу из општинских Одлука.

 У редовним инспекцијским надзорима комунални инспектор је имао више од 20 изречених усмених опомена након уочених неправилности и већина истих решавана је без покретања управног поступка, а за остале је вођен управни поступак до извршења.

Комунални инспектор је вршио и превентивне инспекцијске надзоре у погледу уклањања амброзије са јавних површина, заузећа јавних површина и других ситуација када је нарушен комунални ред.

-5-

**2.Усклађеност пословања и поступања надзираних субјеката са законом и другим прописима**

 У поступцима инспекцијског надзора утврђено је да је ниво поступања надзираних субјеката у складу са прописима задовољавајући.

Највећа одступања када су питању заузећа јавних површина је прекорачење одобрених површина.

Највише проблема утврђено је у зградама које немају формиране скупштине станара или имају председника који послове обавља само формално.

Одступања постоје у области оглашавања јер не постоје одређене локације и објекти за оглашавање. Велики број надазираних субјеката иста постављају на стубове јавне расвете, комуналне објекте, стабла јавног зеленила.

Неусклађеност се односи на честа раскопавања јавних површина , као и у ниском степену комуналне хигијене што за последицу има стварање дивљих депонија, уништавање посуда за смеће, саобраћајних знакова, зелених површина и сл.

 У извештајном периоду проблем су и даље представљали пси луталице и напуштени пси на јавним површинама.С обзиром да је Општина Љубовија крајем 2018.године , у циљу решавања наведеног проблема , потписала са ЈКП “1.мај“ из Крупња Споразум о сарадњи у области комуналних услуга зоохигијене, то је свакако допринело смањењу броја напуштених паса на улицама и другим јавним површинама у Љубовији.

**3.Однос редовних и ванредних инспекцијских надзора**

 У току године обављено је 56 редовних и 148 ванредних инспекцијска прегледа.

 У односу на претходну годину, број ванредних инспекцијских прегледа већи је у 2022. години , а исти су се односили на проблематику из различитих области.

**4.Координација инспекцијског надзора**

У поступцима редовних или ванредних инспекцијских надзора, комунални инспектор је учествовао у заједничким инспекцијским контролама са републичком инспекцијом за заштиту животне средине, републичком ветеринарском инспекцијском ,инспекцијом рада и туристичком инспекцијом

Такође комунални инспектор наглашава веома добру сарадњу са ПС Љубовија.

Како би се постигла ефикаснија сарадња и координација инспекцијских органа, бржа и максимална међусобна информисаност, синхронизација акција и ефикасност у предузимању мера, неопходна је електронска повезаност са свим инспекцијама и другим службама и институцијама у наредном периоду кроз обједињени систем е-управе.Такође је неопходно доношење подзаконскох аката (Одлука) са јасним разграничењем надлежности инспекција.

-6-

**5.Кадровски, материјални и технички ресурси**

 Комунална инспекција је сходно броју извршилаца (1) и расположивим материјалним и техничким ресурсима, успевала да се благовремено и законито посвети сваком комуналном проблему на територији општине Љубовија у погледу вршења послова из свог надзора.

**6.Придржавање рокова за поступање инспекције**

 Управне радње и мере предузимане су и доношене у законским роковима.

 Када су постојали разлози за хитне итервенције где је угрожен комунални ред, инспекција је одмах реаговала по сазнању и предузимала мере из своје надлежности.

**7.Законитости управних аката**

 О сваком извршеном прегледу и радњама инспектор је сачињавао записнике и стављао их странкама на изјашњавање, а о резултатима обавештавао подносиоце представки.

 На донета акта у поступку, дата је могућност изјављивања жалбе у законом прописаном року. У току 2022. године изјављене су 3 жалбе које су одбачене као неосноване решењем другостепеног органа (Општинског већа општине Љубовија).

 Од фактора који утичу на ефикаснот остваривања инспекцијског надзора треба истаћи преклапање надлежности, нормативну неусаглашеност неких прописа у појединим управним областима којима треба уређивати инспекцијски надзор, као и превазиђеност и непрецизност неких прописа ( комунални ред, пијаца, зоохигијена, јавна расвета, боравишна такса) те је потребно усаглашавање како би се уклонили проблеми сукоба

надлежности и успоставили адекватни односи разних инспекција нарочито у комуналној, грађевинској, саобраћајној, водопривредној, туристичкој и др. (надзор, дефиниције појмова и поступања).

**8.Притужбе на рад инспекције**

 У 2022.години на рад и поступање комуналног инспектора није било примедби.

**9.Обуке запослених**

 Комунални инспектор у току 2022. године није имао обуке нити едукације.

-7-

**10.Иницијативе за измене Одлука**

 Током извештајног периода Комунални инспектор је врло активно учествовао у доношењу појединих Одлука које се тичу његових надлежности.

**11.Коришћење података из информационог система**

 Комунални инспектор је у свом раду за потребе инспекцијског надзора користио информационе податке Агенције за привредне регистре , Катастра непокретности, Јединственог регистра стамбених заједница и др.

 **КОМУНАЛНИ ИНСПЕКТОР**

 Мирјана Арсеновић, дипл.инж.

-8-